賦燒筍竹字韻
作者：陸文圭
朝代：宋

paragraphs: 先生朝槃厭苜蓿，筍味得全差勝肉。
蒼頭掃地犀角出，赤燄騰烟龍尾禿。
土膏漸竭外欲枯，火候微溫酒已熟。
撥灰可惜衣殘錦，解籜猶憐膚躍玉。
青青無日長兒孫，草草爲人供口腹。
盧家丞相蒸葫蘆，石家無人煮豆粥。
去毛留頂有何好，擣韭作虀空自速。
不如野人工食淡，自辦行厨入修竹。
句裏曾參玉版禪，胸中會著篔簹谷。
主人不問不須嗔，昨夜西風響林屋。